ANC-KZN se ‘konsultatiewe’ konferensie ook gekanselleerGwede Mantashe (Foto: ANA) Die ANC se “konsultatiewe konferensie”, wat die naweek ná die KwaZulu-Natalse verkiesingskonferensie sou plaasvind maar via ŉ hofinterdik Vrydagaand opgeskort is, is ook gekanselleer. Gwede Mantashe, voorsitter van die ANC, het Saterdagoggend by die Universiteit van Zululand bevestig dat dié konferensie ook gekanselleer is. Hy het gesê hy glo Vrydagaand se ontwrigtings was beplan en doelbewus. Mantashe se aankondiging volg ná ŉ aand van chaos toe afgevaardigdes by die universiteit bymekaargekom en geëis het dat die verkiesingskonferensie moet voortduur, ondanks die interdik. Die afgevaardigdes het geweier dat Mantashe die toespraak namens pres. Cyril Ramaphosa lewer. Ramaphosa is tans in Kanada waar hy die G7-beraad bywoon. Die ontstoke afgevaardigdes het met hul hande op die tafels geslaan en begin sing toe Mantashe wou praat. Hulle het hom uitgejou terwyl hy sy toespraak probeer lewer het. ŉ Gefrustreerde Mantashe het die afgevaardigdes uitgedaag toe hulle “wat het Zuma gedoen” in isiZulu gesing het, met verwysing na die party wat vroeër vanjaar geëis het dat voormalige pres. Jacob Zuma moet bedank. “As dit ŉ ANC-vergadering is, sal ek vanaand hier praat. As dit ŉ faksievergadering is, sal ek nie praat nie. Streeksvoorsitters moet met hul afgevaardigdes praat. Ek gaan vanaand hier praat,” het hy Vrydagaand gesê. Die gehoor het egter slegs reageer op Sihle Zikalala, provinsiale koördineerder van die ANC in KwaZulu-Natal. Hy sal na verwagting nie enige teenstand hê tydens die verkiesingskonferensie nie. Die party is Saterdagoggend agter geslote deure besig met ŉ vergadering waar die kansellasie bespreek word. Die provinsie sou hierdie naweek sy agtste verkiesingskonferensie hou om ŉ nuwe leierskap aan te wys. ŉ Dringende hofinterdik wat Vrydagaand net ná 18:00 in die hooggeregshof in Pietermaritzburg toegestaan is, het egter tot chaos in die provinsie gelei.